b'\n_START_ARTICLE_\nORP Kontradmira\xc5\x82 Xawery Czernicki\n_START_SECTION_\nValmistus\n_START_PARAGRAPH_\nSen k\xc3\xb6li laskettiin 16. elokuuta 2000 ja alus laskettiin vesille 16. marraskuuta. Se otettiin palvelusk\xc3\xa4ytt\xc3\xb6\xc3\xb6n 1. syyskuuta 2001. Alus on nimetty Katynin joukkomurhassa surmatun kontra-amiraali Xawery Czernickin mukaan. _NEWLINE_Aluksen runko pohjautuu Gda\xc5\x84skin korjaustelakan suunnittelutoimiston projekti 130:n runkoratkaisuihin. Neuvostoliiton laivasto tilasi projektin, mutta sopimuksen toteuttaminen keskeytettiin. Puolan merivoimat p\xc3\xa4\xc3\xa4tti kuitenkin valmistaa aluksen Gda\xc5\x84skin pohjoisella telakalla._NEWLINE_Se on t\xc3\xa4h\xc3\xa4n menness\xc3\xa4 suurin puolalaisella telakalla valmistettu laivaston alus. Alus toteutettiin huolto- ja tukilaivaksi, joka kykenisi kuljettamaan my\xc3\xb6s jopa 140 miest\xc3\xa4 varusteineen ja ajoneuvoineen, mihin tahansa Nato sit\xc3\xa4 tarvitsisi. Alus kykenee my\xc3\xb6s yhteistoimintaan ilma-alusten ja laivaston alusten kanssa esimerkiksi maihinnousu- ja evakuointioperaatioissa.\n_START_SECTION_\nPalvelus\n_START_PARAGRAPH_\nAlus on osallistunut Afganistanin ja Irakin sotiin. _NEWLINE_Operaatio Enduring Freedomin aikana se kuului Yhdysvaltain Intian valtamerell\xc3\xa4 toimineeseen 5. laivastoon. Miehist\xc3\xb6n vaihdon j\xc3\xa4lkeen alus osallistui Irakin miehitykseen, jonka j\xc3\xa4lkeen se partioi Eufratjoen suulla kelluvana erikoisjoukkojen tukikohtana.'